CELEX: 32020D1829
Language: mt
Date: 2020-11-24 00:00:00
Title: Deċiżjoni tal-Kunsill (UE) 2020/1829 tal-24 ta’ Novembru 2020 dwar is-sottomissjoni, f’isem l-Unjoni Ewropea, ta’ proposti biex jiġi emendat l-Anness IV u ċerti entrati fl-Annessi II u IX għall-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom għall-konsiderazzjoni fil-ħmistax-il laqgħa tal-Konferenza tal-Partijiet, u dwar il-pożizzjoni li għandha tiġi adottata f’isem l-Unjoni Ewropea f’dik il-laqgħa fir-rigward ta’ proposti minn Partijiet oħra għal dik il-Konvenzjoni biex jiġu emendati l-Anness IV u ċerti entrati fl-Annessi II, VIII u IX għal dik il-Konvenzjoni

4.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 409/28
               
            
         DEĊIŻJONI TAL-KUNSILL (UE) 2020/1829
         tal-24 ta’ Novembru 2020
         dwar is-sottomissjoni, f’isem l-Unjoni Ewropea, ta’ proposti biex jiġi emendat l-Anness IV u ċerti entrati fl-Annessi II u IX għall-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom għall-konsiderazzjoni fil-ħmistax-il laqgħa tal-Konferenza tal-Partijiet, u dwar il-pożizzjoni li għandha tiġi adottata f’isem l-Unjoni Ewropea f’dik il-laqgħa fir-rigward ta’ proposti minn Partijiet oħra għal dik il-Konvenzjoni biex jiġu emendati l-Anness IV u ċerti entrati fl-Annessi II, VIII u IX għal dik il-Konvenzjoni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom (“il-Konvenzjoni”) daħlet fis-seħħ fl-1992 u ġiet konkluża mill-Unjoni permezz tad-Deċiżjoni tal-Kunsill 93/98/KEE (1).
                  
               
                     (2)
                  
                  
                     Ir-Regolament (KE) Nru 1013/2006 tal-Parlament Ewropew u tal-Kunsill (2) jimplimenta l-Konvenzjoni u d-Deċiżjoni C(2001)107/FINAL tal-Kunsill tal-Organizzazzjoni għall-Kooperazzjoni u l-Iżvilupp Ekonomiċi (OECD) dwar ir-reviżjoni tad-Deċiżjoni C(92)39/FINAL dwar il-kontroll ta’ movimenti transkonfinali ta’ skart iddestinat għal operazzjonijiet ta’ rkupru (“id-Deċiżjoni tal-OECD”) fl-Unjoni. L-operazzjonijiet ta’ rimi elenkati fl-Anness IV tal-Konvenzjoni huma msemmija f’bosta atti tal-Unjoni, bħad-Direttiva 2008/98/KE tal-Parlament Ewropew u tal-Kunsill (3).
                  
               
                     (3)
                  
                  
                     Skont l-Artikolu 15 tal-Konvenzjoni, il-Konferenza tal-Partijiet trid tikkunsidra u tadotta, kif meħtieġ, l-emendi għall-Konvenzjoni. L-emendi għall-Konvenzjoni għandhom jiġu adottati waqt laqgħa tal-Konferenza tal-Partijiet.
                  
               
                     (4)
                  
                  
                     Matul il-ħmistax-il laqgħa, skedata f’Lulju 2021, il-Konferenza tal-Partijiet, f’konformità mal-proċedura stabbilita fl-Artikolu 18 tal-Konvenzjoni, ser ’ tqis proposti sottomessi mill-Unjoni jew kwalunkwe Parti oħra għall-Konvenzjoni biex jiġu emendati l-Annessi II, IV, VIII u IX għall-Konvenzjoni.
                  
               
                     (5)
                  
                  
                     Jenħtieġ li titressaq proposta f’isem l-Unjoni biex jiġi emendat l-Anness IV għall-Konvenzjoni sabiex: tiġi inkluża introduzzjoni ġenerali li tiddistingwi b’mod ċar it-termini ‘mhux ta’ rkupru’ u ta’ ‘rkupru’; tiġi ċċarata li l-operazzjonijiet kollha ta’ rimi tal-iskart li jseħħu jew li jistgħu jseħħu fil-prattika huma koperti irrispettivament mill-istatus ġuridiku tagħhom u irrispettivament minn jekk jitqisux bħala ambjentalment korretti, u li huma koperti wkoll l-operazzjonijiet li jseħħu qabel is-sottomissjoni għal operazzjonijiet oħra; jiġu inklużi sottotitoli deskrittivi u testi introduttorji li jispjegaw it-tifsira ta’ ‘operazzjonijiet li mhumiex ta’ rkupru’ (l-Anness IVA) u ‘operazzjonijiet ta’ rkupru’ (l-Anness IVB); jiġu aġġornati u ċċarati d-deskrizzjonijiet tal-operazzjonijiet f’konformità mal-iżviluppi xjentifiċi u tekniċi u ma’ żviluppi oħrajn li kien hemm mindu ġiet adottata l-Konvenzjoni fl-1989; u jiġi żgurat, permezz tal-introduzzjoni ta’ dispożizzjonijiet komprensivi, li l-operazzjonijiet kollha li ma jissemmewx b’mod speċifiku jkunu koperti mir-rekwiżiti tal-Konvenzjoni.
                  
               
                     (6)
                  
                  
                     Id-deskrizzjonijiet ta’ ‘operazzjonijiet ta’ rimi’ inklużi fl-Anness IV huma ġenerali u jistgħu jibbenefikaw minn aktar ċarezza. Għalhekk, jenħtieġ li l-Unjoni tipproponi li jiġu żviluppati spjegazzjonijiet jew gwida mill-Konferenza tal-Partijiet biex jiġi ċċarat aktar il-kontenut ta’ tali operazzjonijiet, jew tappoġġa proposta bħal din minn Partijiet oħrajn. Tali spjegazzjonijiet jew gwida jenħtieġ li jipprovdu kjarifiki u eżempji tal-operazzjonijiet koperti, u jenħtieġ li dawn ma jiġux inklużi fit-test tal-Konvenzjoni. Tali spjegazzjonijiet jew gwida jenħtieġ li preferibbilment jiġu adottati qabel ma l-emendi tal-Anness IV għall-Konvenzjoni jsiru effettivi.
                  
               
                     (7)
                  
                  
                     L-objettivi tal-proposti li jikkonċernaw l-Anness IV għall-Konvenzjoni huma: li jiżguraw li l-mekkaniżmi ta’ kontroll adatti tal-Konvenzjoni jkunu japplikaw bis-sħiħ u għalhekk, jekk jiġu adottati, itejbu l-kontrolli fuq il-vjeġġi tal-iskart; li jiffaċilitaw il-prevenzjoni tal-vjeġġi illegali; li jtejbu ċ-ċarezza ġuridika u jistabbilixxu fehim u interpretazzjoni komuni fost il-Partijiet għall-Konvenzjoni tal-operazzjonijiet ta’ rimi; u li jappoġġaw l-immaniġġjar ambjentalment korrett tal-iskart f’livell globali u jikkontribwixxu għat-tranżizzjoni lejn ekonomija ċirkolari globali.
                  
               
                     (8)
                  
                  
                     Bħala konsegwenza tal-proposta biex jiġi emendat l-Anness IV għall-Konvenzjoni, jenħtieġ li jiġu ppreżentati proposti f’isem l-Unjoni biex jiġu emendati entrati dwar l-iskart tal-plastik fl-Annessi II u IX għall-Konvenzjoni, peress li jirreferu għal ċerta operazzjoni ta’ rimi elenkata fl-Anness IV għall-Konvenzjoni.
                  
               
                     (9)
                  
                  
                     Jenħtieġ li, fil-prinċipju, l-Unjoni tappoġġa l-emendi proposti sussegwentement minn Partijiet oħra għall-Konvenzjoni li jikkonċernaw il-lista tal-operazzjonijiet ta’ rimi mogħtija fl-Anness IV għall-Konvenzjoni, l-entrati għall-iskart ta’ tagħmir elettriku u elettroniku li attwalment jinsabu elenkati fl-Annessi VIII u IX għall-Konvenzjoni u l-entrati l-ġodda proposti għat-tali skart fl-Anness II (Il-kategoriji tal-iskart li jeħtieġu konsiderazzjoni speċjali) għall-Konvenzjoni, dment li dawn ikunu jistgħu jilħqu l-istess objettivi bħal dawk tal-proposti tal-Unjoni li jikkonċernaw l-Anness IV għall-Konvenzjoni.
                  
               
                     (10)
                  
                  
                     Huwa xieraq li tiġi stabbilita l-pożizzjoni li għandha tiġi adottata f’isem l-Unjoni fil-ħmistax-il laqgħa tal-Konferenza tal-Partijiet fir-rigward ta’ proposti minn Partijiet oħra għall-Konvenzjoni biex jiġu emendati ċerti entrati fl-Annessi II, VIII u IX għall-Konvenzjoni, billi l-att previst (emendi għall-Annessi għall-Konvenzjoni) ser ikun jorbot lill-Unjoni u jaffettwa l-kamp ta’ applikazzjoni u l-kontenut tal-liġi tal-Unjoni, b’mod partikolari r-Regolament (KE) Nru 1013/2006 u d-Direttiva 2008/98/KE.
                  
               
                     (11)
                  
                  
                     Huwa xieraq li tinżamm is-sitwazzjoni attwali għall-vjeġġi tal-iskart mhux perikoluż ta’ tagħmir elettriku u elettroniku fl-Unjoni u fiż-Żona Ekonomika Ewropea (ŻEE), u għalhekk li ma tintużax is-sistema ta’ kontroll li tirriżulta miż-żieda possibbli ta’ entrati fl-Anness II għall-Konvenzjoni għal tali vjeġġi. Għal dak il-għan, sa fejn ikun necessarju, jenħtieġ li l-Unjoni tuża l-proċeduri stipulati fid-Deċiżjoni tal-OECD, mingħajr preġudizzju għan-notifika sottomessa f’konformità mal-Artikolu 11 tal-Konvenzjoni, biex tiżgura li ma jiġi impost l-ebda kontroll addizzjonali fuq il-vjeġġi tal-iskart mhux perikoluż ta’ -tagħmir elettriku u elettroniku fl-Unjoni u fiż-ŻEE, minħabba l-adozzjoni ta’ emendi tal-Anness II għall-Konvenzjoni,
                  
               ADOTTA DIN ID-DEĊIŻJONI:
         
            Artikolu 1
            
               1.   Fir-rigward ta’ proposti biex jiġu emendati l-Anness IV u ċerti entrati fl-Annessi II u IX għall-Konvenzjoni ta’ Basilea dwar il-Kontroll tal-Movimenti li jaqsmu l-fruntieri tal-Iskart ta’ Riskju u d-Disponiment minnhom (‘il-Konvenzjoni’) kif ukoll proposti biex jiġu emendati l-Annessi II, VIII u IX għall-Konvenzjoni fir-rigward tal-iskart ta’ tagħmir elettriku u elettroniku fil-ħmistax-il laqgħa tal-Konferenza tal-Partijiet, l-Unjoni għandha ssegwi l-objettivi li ġejjin:
               
                           (a)
                        
                        
                           li tiżgura li l-mekkaniżmi ta’ kontroll adatti tal-Konvenzjoni jkunu applikabbli bis-sħiħ, li ttejjeb il-kontrolli fuq il-vjeġġi tal-iskart u li tiffaċilita l-prevenzjoni tal-vjeġġi tal-iskart illegali;
                        
                     
                           (b)
                        
                        
                           li tappoġġa l-immaniġġjar ambjentalment korrett tal-iskart f’livell globali u li tikkontribwixxi għat-tranżizzjoni lejn ekonomija ċirkolari globali; u
                        
                     
                           (c)
                        
                        
                           li ttejjeb iċ-ċarezza ġuridika u li tistabbilixxi fehim u interpretazzjoni komuni fost il-Partijiet tal-operazzjonijiet ta’ rimi koperti mill-Anness IV għall-Konvenzjoni.
                        
                     
            
               2.   Sabiex jinkisbu l-objettivi elenkati fil-paragrafu 1, l-Unjoni għandha tissottometti għall-konsiderazzjoni tal-ħmistax-il laqgħa tal-Konferenza tal-Partijiet, proposta biex temenda l-Anness IV għall-Konvenzjoni sabiex:
               
                           (a)
                        
                        
                           fl-Anness IV tiġi inkluża introduzzjoni ġenerali li tiddistingwi b’mod ċar it-termini ‘mhux ta’ rkupru’ u ‘ta’ rkupru’, u jiġi ċċarat li l-operazzjonijiet kollha ta’ rimi li jseħħu jew li jistgħu jseħħu fil-prattika huma koperti irrispettivament mill-istatus ġuridiku tagħhom u irrispettivament minn jekk dawn jitqisux ambjentalment korretti, u li huma koperti wkoll l-operazzjonijiet li jseħħu qabel is-sottomissjoni għal operazzjonijiet oħra;
                        
                     
                           (b)
                        
                        
                           fl-Anness IV jiġu inklużi sottotitoli deskrittivi u testi introduttorji li jispjegaw it-tifsira ta’ ‘operazzjonijiet li mhumiex ta’ rkupru’ (l-Anness IVA) u ta’ ‘operazzjonijiet ta’ rkupru’ (l-Anness IVB); u
                        
                     
                           (c)
                        
                        
                           jiġu aġġornati u ċċarati d-deskrizzjonijiet tal-operazzjonijiet imsemmija fl-Anness IV f’konformità mal-iżviluppi xjentifiċi u tekniċi u ma’ żviluppi oħrajn li kien hemm mindu ġiet adottata l-Konvenzjoni fl-1989, u jiġi żgurat, permezz tal-introduzzjoni ta’ dispożizzjonijiet komprensivi fl-Anness IV, li l-operazzjonijiet kollha li ma jissemmewx b’mod speċifiku jkunu koperti mir-rekwiżiti tal-Konvenzjoni.
                        
                     Proposta dettaljata biex jiġi emendat l-Anness IV għall-Konvenzjoni hija pprovduta fil-Parti I tal-Anness għal din id-Deċiżjoni
            
            
               3.   L-Unjoni għandha tissottometti għall-konsiderazzjoni fil-ħmistax-il laqgħa tal-Konferenza tal-Partijiet proposti biex jiġu emendati l-entrati dwar l-iskart tal-plastik fl-Annessi II u IX għall-Konvenzjoni. Proposti dettaljati li jikkonċernaw dawk l-emendi huma pprovduti fil-Parti II tal-Anness għal din id-Deċiżjoni.
            
            
               4.   Il-Kummissjoni, f’isem l-Unjoni, għandha tikkomunika l-proposti msemmija fil-paragrafi 2 u 3 lis-Segretarjat tal-Konvenzjoni.
            
            
               5.   L-Unjoni għandha tipproponi li l-Konferenza tal-Partijiet tiżviluppa spjegazzjonijiet jew gwida, li ma jiġux inklużi fil-Konvenzjoni nfisha, li jipprovdu kjarifika u eżempji fir-rigward tal-operazzjonijiet ta’ rimi koperti mill-Anness IV għall-Konvenzjoni, jew għandha tappoġġa tali proposta minn Partijiet oħra.
            
         
         
            Artikolu 2
            Il-pożizzjoni li għandha tiġi adottata f’isem l-Unjoni fil-ħmistax-il laqgħa tal-Konferenza tal-Partijiet fir-rigward tal-proposti minn Partijiet oħra għall-Konvenzjoni biex jiġu emendati l-Anness IV u ċerti entrati fl-Annessi II, VIII u IX għall-Konvenzjoni għandha tkun li l-Unjoni tista’ tappoġġa l-emendi proposti minn Partijiet oħra għall-Konvenzjonim dment li dawn jikkontribwixxu għall-ksib tal-objettivi tal-Unjoni kif elenkati fl-Artikolu 1(1), li jikkonċernaw:
            
                        (a)
                     
                     
                        operazzjonijiet ta’ rimi elenkati fl-Anness IV għall-Konvenzjoni;
                     
                  
                        (b)
                     
                     
                        entrati ġodda proposti għall-iskart ta’ tagħmir elettriku u elettroniku fl-Anness II (Il-kategoriji tal-iskart li jeħtieġu attenzjoni speċjali) għall-Konvenzjoni; u
                     
                  
                        (c)
                     
                     
                        l-entrati għall-iskart ta’ tagħmir elettriku u elettroniku li attwalment jinsabu elenkati fl-Annessi VIII u IX għall-Konvenzjoni.
                     
                  
         
            Artikolu 3
            Ir-rappreżentanti tal-Unjoni jistgħu jaqblu mal-irfinar tal-pożizzjoni msemmija fl-Artikoli 1 u 2 fid-dawl ta’ żviluppi waqt il- ħmistax-il laqgħa tal-Konferenza tal-Partijiet, f’konsultazzjoni mal-Istati Membri, matul laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.
         
         
            Artikolu 4
            F’każ li entrati ġodda għall-iskart mhux perikoluż ta’ tagħmir elettriku u elettroniku fl-Anness II għall-Konvenzjoni jiġu adottati fil- ħmistax-il laqgħa tal-Konferenza tal-Partijiet, sa fejn ikun neċessarju, l-Unjoni għandha tieħu l-passi meħtieġa skont id-Deċiżjoni tal-OECD, mingħajr preġudizzju għan-notifika sottomessa f’konformità mal-Artikolu 11 tal-Konvenzjoni, biex tiżgura li l-kontrolli attwali fuq il-vjeġġi tal-iskart mhux perikoluż ta’ tagħmir elettriku u elettroniku fl-Unjoni u fiż-ŻEE ma jintlaqtux.
         
         
            Artikolu 5
            Din id-Deċiżjoni] għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, l-24 ta’ Novembru 2020.
            
               
                  Għall-Kunsill
               
               
                  Il-President
               
               M.ROTH
            
         
         
            (1)  Id-Deċiżjoni tal-Kunsill 93/98/KEE tal-1 ta’ Frar 1993 dwar it-tmiem, f’isem il-Komunità, tal-Konvenzjoni dwar il-kontroll tal-moviment barra l-konfini ta’ skart perikoluż u r-rimi tiegħu (Konvenzjoni ta’ Basel) (ĠU L 39, 16.2.1993, p. 1).
         
            (2)  Ir-Regolament (KE) Nru 1013/2006 tal-Parlament Ewropew u tal-Kunsill tal-14 ta’ Ġunju 2006 dwar vjeġġi ta’ skart (ĠU L 190, 12.7.2006, p. 1).
         
            (3)  Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart u li tħassar ċerti Direttivi (ĠU L 312, 22.11.2008, p. 3).
      
      
         
            ANNESS
            PARTI I
            
               Proposta f’isem l-Unjoni Ewropea għal emendi tal-Anness IV tal-Konvenzjoni ta’ Basilea dwar il-Kontroll tal-Movimenti li jaqsmu l-Fruntieri tal-Iskart ta’ Riskju u d-Disponiment minnhom
            
            
               (proposta għal test ġdid għall-Anness IV)
            
            
               
                  ANNESS IV (1)
                  
                  Operazzjonijiet ta’ rimi
                  L-operazzjonijiet ta’ rimi jinqasmu f’żewġ kategoriji, jiġifieri fl-operazzjonijiet ta’ rkupru u f’dawk li mhumiex ta’ rkupru. It-Taqsima A tiġbor fiha l-operazzjonijiet li mhumiex ta’ rkupru, waqt li t-Taqsima B tiġbor fiha l-operazzjonijiet ta’ rkupru.
                  Dan l-Anness ikopri wkoll fiż-żewġ taqsimiet A u B operazzjonijiet ta’ rimi li jseħħu qabel is-sottomissjoni għal kwalunkwe operazzjoni fit-taqsima rispettiva (2).
                  Dan l-Anness ikopri l-operazzjonijiet kollha ta’ rimi, irrispettivament mill-istatus ġuridiku tagħhom u minn jekk dawn jitqisux bħala ambjentalment korretti jew le.
                  A.   Operazzjonijiet li mhumiex ta’ rkupru
                  Operazzjoni li mhijiex ta’ rkupru hija operazzjoni li mhijiex operazzjoni ta’ rkupru anke meta l-operazzjoni jkollha bħala konsegwenza sekondarja tagħha r-reklamazzjoni ta’ sustanzi jew tal-enerġija.
                  
                              D20
                           
                           
                              Id-depożitu f’miżbla manifatturata fuq l-art li tkun iżolata mill-ambjent
                           
                        
                              D21
                           
                           
                              Il-lagunaġġ (eż. t-tqegħid tal-likwidu jew tal-ħama f’fosos, baċiri jew f’digi tal-fdalijiet)
                           
                        
                              D22
                           
                           
                              Id-depożitu fuq l-art minbarra dak kopert minn D 20 u D 21 (eż. l-ħżin permanenti fuq l-art)
                           
                        
                              D23
                           
                           
                              Il-ħżin permanenti taħt l-art (eż. it-tqegħid tal-kontenituri f’minjiera)
                           
                        
                              D24
                           
                           
                              Id-depożitu fl-art minbarra dak kopert mill-punt D 23 (eż. l-injezzjoni fil-bjar, il-munzelli tal-melħ ta’ repożitorji naturali)
                           
                        
                              D25
                           
                           
                              Trattament tal-art in situ (eż. il-bijodegradazzjoni jew it-trattament bijoloġiku jew kimiku fil-ħamrija[)
                           
                        
                              D26
                           
                           
                              Ir-rilaxx f’ilmijiet li mhumiex ibħra jew oċeani
                           
                        
                              D27
                           
                           
                              Ir-rilaxx fl-ibħra jew fl-oċeani, inkluż l-inseriment f’qiegħ il-baħar
                           
                        
                              D28
                           
                           
                              Ir-rilaxx fl-atmosfera (eż. rilaxx intenzjonat u kkontrollat tal-gassijiet ikkompressati jew likwifikati)
                           
                        
                              D29
                           
                           
                              It-trattament termali minbarra dak kopert mill-punt R 24 fit-Taqsima B (eż. l-inċinerazzjoni)
                           
                        
                              D30
                           
                           
                              Nuqqas ta’ rkupru barra dak kopert minn D 20 sa D 29
                           
                        
                              D31
                           
                           
                              It-trattament bijoloġiku qabel is-sottomissjoni għal kull operazzjoni tat-Taqsima A
                           
                        
                              D32
                           
                           
                              It-taħlit, inkluż it-taqbil, qabel is-sottomissjoni għal kull operazzjoni tat-Taqsima A
                           
                        
                              D33
                           
                           
                              It-trattament manwali (eż. separazzjoni), it-trattament fiżiku/mekkaniku barra dak kopert minn D32 (eż. is-separazzjoni, it-tnaqqis fid-daqs, l-evaporazzjoni, it-tnixxif, l-awtoklava), it-trattament fiżiku/kimiku (eż. l-estrazzjoni tas-solventi), it-trattament kimiku (eż. in-newtralizzazzjoni u l-preċipitazzjoni kimika) jew l-immobilizzazzjoni (eż. l-istabbilizzazzjoni u s-solidifikazzjoni) qabel is-sottomissjoni għal kwalunkwe operazzjoni tat-Taqsima A
                           
                        
                              D34
                           
                           
                              L-ippakkjar mill-ġdid qabel is-sottomissjoni għal kull operazzjoni tat-Taqsima A
                           
                        
                              D35
                           
                           
                              Trattament ieħor minbarra dak kopert minn D31 sa D 34 qabel is-sottomissjoni għal kull operazzjoni fit-Taqsima A
                           
                        
                              D36
                           
                           
                              Il-ħżin temporanju qabel is-sottomissjoni għal kull operazzjoni fit-Taqsima A
                           
                        B.   Operazzjonijiet ta’ rkupru
                  Operazzjoni ta’ rkupru hija operazzjoni li r-riżultat ewlieni tagħha huwa skart li jservi skop utli permezz tas-sostituzzjoni ta’ materjali oħra li kieku kienu jintużaw biex jaqdu funzjoni partikolari, jew skart li qed jiġi ppreparat biex jaqdi dik il-funzjoni, fl-impjant jew fl-ekonomija usa’.
                  
                              R20
                           
                           
                              Il-preparazzjoni għall-użu mill-ġdid (eż. l-verifika, it-tindif, it-tiswija u r-rikondizzjonar)
                           
                        
                              R21
                           
                           
                              Ir-riċiklaġġ tas-sustanzi organiċi (eż. trattament fiżiku/mekkaniku, trattament kimiku)
                           
                        
                              R22
                           
                           
                              Ir-riċiklaġġ tal-metalli u tal-komposti tal-metall (eż. tidwib, l-idrometallurġija, trattament fiżiku/mekkaniku)
                           
                        
                              R23
                           
                           
                              Ir-riċiklaġġ ta’ materjal mhux organiku barra minn dak kopert minn R22 (eż. trattament fiżiku/mekkaniku, trattament kimiku)
                           
                        
                              R24
                           
                           
                              It-trattament bis-sħana bir-riżultat prinċipali li tiġi ġġenerata l-enerġija (eż. inċinerazzjoni)
                           
                        
                              R25
                           
                           
                              L-irkupru barra dak kopert minn R 20 sa R 24
                           
                        
                              R26
                           
                           
                              It-trattament bijoloġiku qabel is-sottomissjoni għal kwalunkwe operazzjoni fit-Taqsima B
                           
                        
                              R27
                           
                           
                              It-taħlit, inkluż it-taqbil, qabel is-sottomissjoni għal kull operazzjoni fit-Taqsima B
                           
                        
                              R28
                           
                           
                              It-trattament manwali (eż. separazzjoni), it-trattament fiżiku/mekkaniku barra dak kopert minn R27 (pereżempju s-separazzjoni, it-tnaqqis fid-daqs, l-evaporazzjoni, it-tnixxif, l-awtoklava), it-trattament fiżiku/kimiku (pereżempju l-estrazzjoni tas-solventi) jew it-trattament kimiku (pereżempju n-newtralizzazzjoni, il-preċipitazzjoni) qabel is-sottomissjoni għal kwalunkwe operazzjoni fit-Taqsima B
                           
                        
                              R29
                           
                           
                              L-ippakkjar mill-ġdid qabel is-sottomissjoni għal kwalunkwe operazzjoni fit-Taqsima B
                           
                        
                              R30
                           
                           
                              Trattament ieħor minbarra dak kopert minn R 26 sa R 29 qabel is-sottomissjoni għal kwalunkwe operazzjoni fit-Taqsima B
                           
                        
                              R31
                           
                           
                              Il-ħżin temporanju qabel is-sottomissjoni għal kwalunkwe operazzjoni fit-Taqsima B
                           
                        
            
            PARTI II
            
               Proposti f’isem l-Unjoni Ewropea għal emendi għall-Annessi II u IX għall-Konvenzjoni ta’ Basilea dwar il-Kontroll tal-Movimenti li jaqsmu l-Fruntieri tal-Iskart ta’ Riskju u d-Disponiment minnhom
            
            F’żewġ noti f’qiegħ-il paġna tal-entrata Y48 fl-Anness II għall-Konvenzjoni u f’żewġ noti f’qiegħ-il paġna tal-entrata B3011 għall-Anness IX għall-Konvenzjoni, it-test “Riċiklaġġ/riklamazzjoni ta’ sustanzi organiċi li mhumiex użati bħala solventi (R21 fl-Anness IV, taqsima B)" għandu jiġi sostitwit b’“Ir-riċiklaġġ tas-sustanzi organiċi (eż. trattament fiżiku/mekkaniku, trattament kimiku) (R21 fl-Anness IV, taqsima B)" u t-test “operazzjoni R3” għandu jiġi sostitwit b’“operazzjoni R21".
            Dawk il-bidliet għandhom isiru effettivi meta l-emendi għall-Anness IV għall-Konvenzjoni jsiru effettivi.
            
               (1)  L-emendi ta’ dan l-Anness jidħlu fis-seħħ [mid-data li tkun [tliet][erba’] snin wara l-adozzjoni min-naħa tal-Konferenza tal-Partijiet].
            
               (2)  Ara l-operazzjonijiet D31 sa D36 fit-taqsima A u l-operazzjonijiet R26 sa R31 fit-taqsima B.